Han ble første gang valgt inn i Skogn kommunestyre i 1955. Etter kommunesammenslåingen i 1962 ble han medlem av Levanger kommunestyre, medlem av formannskapet i 28 år, varaordfører 1968–1971 og ordfører 1972–1975 og 1980–1991. Haugan var også leder og medlem i en rekke kommunale utvalg. Han var medlem av Nord-Trøndelag fylkesting 1972–1979, i den siste perioden med indirekte valg, som representant for kommunen, og den første med direkte fylkestingsvalg. Han var fylkesvaraordfører i begge periodene.